นักวิเคราะห์ชี้ประเทศมหาอำนาจต่างๆ ควรหาจุดยืนร่วมกันเพื่อจัดการความสัมพันธ์กับจีน 
การจำกัดควบคุมอำนาจจีนเป็นแนวคิดเก่า แต่ประเทศต่างๆ สามารถสร้างความสมดุลในการก้าวขึ้นมามีอำนาจอิทธิพลของจีนได้
ในสัปดาห์นี้จีนกับอืนเดียเพิ่งทำความตกลงในขั้นตอนอย่างเป็นทางการ เพื่อจัดการกับปัญหาตึงเครียดตามแนวพรมแดนของทั้งสองประเทศ ขณะนี้จีนอ้างว่ารัฐอรุณนาจัลประเทศในอินเดียเป็นดินแดนของตนโดยเรียกพื้นที่ดังกล่าวว่าทิเบตใต้ จีนยังได้เตือนอินเดียและประเทศอื่นๆ เรื่องการสำรวจหาแหล่งทรัพยากรในทะเลจีนใต้ ซึ่งจีนอ้างว่าเป็นพื้นที่ของตนด้วย และนักวิเคราะห์บางคน เช่นนาย Richard Armitage อดีตรัฐมนตรีว่าการกระทรวงการต่างประเทศสหรัฐฯ สมัยประธานาธิบดีบุชชี้ว่า การก้าวขึ้นมามีบทบาทสำคัญของจีนนั้นเป็นเรื่องที่หลีกเลี่ยงไม่ได้ แต่ประเทศพื้นบ้านของจีนก็สามารถมีส่วนช่วยผลักดันทิศทางที่ว่านี้ได้ และนาย Tomohiko Taniguchi อดีตนักการทูตของญี่ปุ่นซึ่งขณะนี้สอนอยู่ที่มหาวิทยาลัย Keio and Meiji ก็เห็นด้วยกับเรื่องนี้ โดยกล่าวว่าการจัดการเรื่องความสัมพันธ์กับจีนจะง่ายขึ้นถ้าประเทศต่างๆ พูดเป็นเสียงเดียวกันและปรึกษาหารือกันก่อนที่จะเจรจากับจีน เพราะปัญหาต่างๆ ที่สหรัฐฯ มีอยู่ก็คล้ายคลึงกับปัญหาของญี่ปุ่นและอินเดียด้วย ส่วนนาย Michael Green อดีตที่ปรึกษาฝ่ายความมั่นคงแห่งชาติของสหรัฐฯ และขณะนี้เป็นนักวิเคราะห์ของ Center for Strategic and International Studies เสริมว่าการปิดกั้นควบคุมอิทธิพลของจีนนั้นเป็นแนวคิดที่เก่าล้าสมัยแล้ว แต่สิ่งที่ประเทศมหาอำนาจต่างๆ สามารถทำได้ในขณะนี้ในการจัดการเรื่องความสัมพันธ์กับจีน คือการร่วมมือกันเพื่อให้จีนตระหนักว่าตนจะไม่สามารถเปลี่ยแปลงหรือกำหนดกฏเกณฑ์ในเรื่องต่างๆ ได้ตามใจชอบ หรือที่เรียกว่าการสร้างความสมดุลในอำนาจอิทธิพลของจีน เมื่อต้นสัปดาห์ที่ผ่านมาจีนเพิ่งประกาศตัวเลขงบประมาณกลาโหมของปีหน้า ซึ่งสูงเป็นประวัติการณ์ถึงหนึ่งแสนล้านดอลล่าร์ และขณะนี้อินเดียซึ่งมีงบประมาณกลาโหมเพียงแค่สามหมื่นหกพันล้านดอลล่าร์ก็กำลังพิจารณาว่า จะให้น้ำหนักเรื่องการก้าวขึ้นมาเป็นมหาอำนาจทางเศรษฐกิจของตน กับความสามารถในการป้องกันตนเอง และการแสดงออกซึ่งอำนาจนี้ในเวทีโลกอย่างไร